สังคมข่าวหุ้น
*เสียวทรัมป์โดนถอดถอน
25 ก.ย. 2562

เกียรติก้อง ว่องไวยากร
*เสียวทรัมป์โดนถอดถอน
*ตลาดหุ้นทั่วโลกกังวลทรัมป์โดนถอดถอนจากตำแหน่งประธานาธิบดีสหรัฐฯ เลยร่วงกันระนาว รวมทั้งตลาดหุ้นไทย นอกจากนี้นักลงทุนยังวิตกกังวลว่าการเจรจาการค้าระหว่างสหรัฐฯ และจีนอาจสะดุดหลังทรัมป์วิจารณ์จีนในเวทีการประชุมสมัชชาใหญ่ยูเอ็น บวกกับวานนี้คณะกรรมการนโยบายการเงิน (กนง.) ประกาศคงดอกเบี้ยนโยบายที่ 1.50% อีก เลยหาข่าวดีดันหุ้นไม่ได้ ออกอาการไซด์เวย์ขาลง แนวรับ 1,620 จุด แนวต้าน 1,635 จุด
*กลุ่มแบงก์กังวลดอกเบี้ยขาลงต่อไป ทั้ง BBL ของเสี่ยโทนี่ KBANK ของเสี่ยปั้น และ SCB ของเสี่ยอาทิตย์ เนื่องจากกนง.ไม่ปรับลดดอกเบี้ยในครั้งนี้ให้จบ ๆ กันไป ปล่อยให้นักลงทุนเดากันต่อไปว่าการประชุมกนง.ครั้งต่อไปในเดือน พ.ย.และเดือน ธ.ค. ราคาหุ้นกลุ่มนี้เลยถูกกดดันจากประเด็นดังกล่าว ไม่ไปไหนเสียที
*กูรูแห่เชียร์ซื้อ TMB ของเฮียปิติ ตัณฑเกษม ประธานเจ้าหน้าที่บริหารแบงก์ทหารไทย หลังจากทุกอย่างชัดเจน ทั้งราคาใช้สิทธิ และวานนี้เป็นวันสุดท้ายที่จะได้รับ TSR ฟรีด้วย น้องแมงเม่าก็เลยเข้าลุย กลัวตกขบวน ดังนั้นจึงเชื่อว่ารายย่อยจะใช้สิทธิกันครบ เพราะถ้าไม่อยากใช้คงขายไปแล้ว ไม่รอให้เกิดไดลูทหรอก กระทรวงการคลังเองไม่ต้องควักเงินเพิ่ม ใช้สิทธิเท่าเดิม 1.1 หมื่นล้านบาท ส่วนราคาเป้าหมายตอนนี้อัพกันใหม่แล้ว สูงสุดถึง 2 บาทกว่า ใครที่ลังเลไม่กล้าเข้าก็อดกันไป
*STEC ของเสี่ยหนู คึกคักรอรับงานก่อสร้างใหญ่ โครงการพัฒนาท่าเรือมาบตาพุด เฟส 3 มูลค่าการลงทุน 5.5 หมื่นล้านบาท มีงานโยธา OnShore เป็นงานถนัดของ STEC ช่วยเสริมงานในมือให้เพิ่มขึ้น จากปัจจุบัน 9.3 หมื่นล้านบาท ราคาเป้าหมาย 22 บาท
*หุ้นกลุ่มโรงไฟฟ้ายังเป็นกลุ่มที่นักลงทุนสถาบันชอบ เนื่องจากรายได้มีความมั่นคง ทั้ง GULF ของสารัชถ์ รัตนาวะดี ประธานเจ้าหน้าที่บริหาร กัลฟ์ เอ็นเนอร์จี ดีเวลลอปเมนท์ BGRIM ของปรียนาถ สุนทรวาทะ ประธานเจ้าหน้าที่บริหาร และ CKP ของเฮียปลิว ล้วนเป็นหุ้นชั้นดีมีปันผล ผันผวนต่ำทั้งนั้น AOT ของนิตินัย ศิริสมรรถการ ผู้อำนวยการใหญ่ ท่าอากาศยานไทย แผนพัฒนาสนามบินของภาครัฐฯ หนุนการเติบโตระยะยาว ออก TOR ประมูลเพิ่มอีก 3 โครงการ สัมปทานร้านค้าปลอดภาษี สนามบินดอนเมือง ทดแทนสัญญาเดิมที่จะหมด ก.ย. 2565 เปิดประมูลจุดรับสินค้าปลอดภาษี สนามบินสุวรรณภูมิ โดยผู้บริหารคาดว่าทั้ง 2 รายการจะเปิดประมูลได้ปลายปี 2562 และโครงการ Airport City จากที่ดินภายในสนามบินสุวรรณภูมิ 2 แปลง คาดจะเปิดประมูลในปี 2563 ซึ่งจะทำให้รายได้ที่ไม่เกี่ยวกับสนามบินเติบโตก้าวกระโดด หลังเริ่มรับรู้รายได้จากคิง เพาเวอร์ ชนะประมูลสัญญา นักวิเคราะห์ให้ราคาเป้าหมาย 84 บาท
*LH ของอดิศร ธนนันท์นราพูล กรรมการผู้จัดการ บริษัทแลนด์แอนด์เฮ้าส์ ยังน่าสนใจ จากเงินปันผลที่สูงขณะที่ราคาในตลาดยังต่ำ นอกจากนี้ยังมี SPALI ของไตรเตชะ ตั้งมติธรรม กรรมการผู้จัดการบริษัท ศุภาลัย AP อนุพงษ์ อัศวโภคิน ประธานเจ้าหน้าที่บริหารบริษัท เอพี (ไทยแลนด์) และ QH ล้วนน่าทยอยสะสมไว้ในพอร์ต
*นักช้อปนักเที่ยวแห่ลงทะเบียน “ชิม ช้อป ใช้” กันล้นหลาม ไม่ต่ำกว่าวันละ 1 ล้านราย เป็นสัญญาณที่ดีต่อหุ้นที่ได้ประโยชน์จากมาตรการกระตุ้นการท่องเที่ยวครั้งนี้ มีเม็ดเงินที่รัฐแจกให้ไม่ต่ำกว่า 1 หมื่นล้านบาท และยังมีเงินส่วนตัวที่ไปเที่ยวกันอีก มีทั้งกลุ่มสปา เช่ารถ โรงแรม เช่น SPA ของประเสริฐ จิราวรรณสถิตย์ กรรมการผู้จัดการ สยามเวลเนสกรุ๊ป และ ASAP ของทรงวิทย์ ฐิติปุญญา ประธานเจ้าหน้าที่บริหาร ซินเนอร์เจติค ออโต้ เพอร์ฟอร์มานซ์ และ ERW
*กลุ่ม KKP เข้าลงทุนใน ICHX Tech Pte. Ltd. (ICHX) บริษัทเทคโนโลยีทางการเงินสัญชาติสิงคโปร์ เจ้าของ iSTOX (https://www.istox.com) แพลตฟอร์มการให้บริการในตลาดทุนแบบครบวงจรสำหรับหลักทรัพย์ดิจิทัล อภินันท์ เกลียวปฏินนท์ ประธานเจ้าหน้าที่บริหาร เกียรตินาคิน ได้รับการแต่งตั้งเป็นกรรมการของบริษัท ICHX ด้วย คาดว่าช่วยยกระดับบริการทางการเงินในตลาดทุนให้มีประสิทธิภาพมากกว่าเดิม เนื่องจากแพลตฟอร์มนี้เปิดให้มีรูปแบบการระดมทุนและการลงทุนที่ตลาดทุนในปัจจุบันยังไม่สามารถทำได้ งานนี้สะเทือนวงการไม่น้อย คาดว่าจะมีโบรกฯ และแบงก์ขยับตัวตามมาแน่นอน
*วานนี้ถกบอร์ดบมจ.การบินไทย หรือ THAI ยังไม่คืบ เอกนิติ นิติทัณฑ์ประภาศ ในฐานะประธานบอร์ดนั่งหัวโต๊ะ พิจารณาโครงการจัดหาเครื่องบิน 38 ลำ แต่ก็ยังไม่มีอะไรชัดเจน ส่งฝ่ายบริหารกลับไปทบทวนอีกครั้ง เลื่อนยาวไปอีก 6 เดือนข้างหน้าค่อยชงเข้าบอร์ดใหม่ หรือข้ามปีไปเลย ส่วนสุเมธ ดำรงชัยธรรม กรรมการผู้อำนวยการใหญ่ ประเมินจาก KPI ล่าสุดผ่านเฉียดฉิว